It-tiġrib tal-profeta u l-poplu Jiena l-bniedem li ġarrabt l-hemm taħt ħatar qilltu. Lili saqni u mexxieni, fid-dlam bla ebda dawl. Kontrija jdawwar u jerġa', il-jum kollu idejh. Tertaqli laħmi u ġildi, farrakli għadmi. Bena madwari u dawarni bl-imrar u l-hemm. Ġagħalni ngħammar fid-dlamijiet, bħall-mejtin minn żmien il-qedem. Dawwarni b'ħajt li ma noħroġx; għabbieni bi ktajjen tqal. Imqar jekk ngħajjat u nsejjaħ l-għajnuna, it-talba tiegħi joħnoq. Imbarrali t-triq b'ġebel minġur, għawwiġli mogħdijieti. Ors jissajjali kien għalija, iljun mistoħbi. Ħariġni mit-triq u qattagħni bċejjeċ, u miżerja għamel minni. Ġibed il-qaws tiegħu, u waqqafni b'mira għall-vleġġa. Waħħalli fil-kliewi l-vleġeġ ulied il-barżakka tiegħu. Sirt daħk il-poplu kollu, l-għanja tagħhom il-jiem kollha. Fawwarni bl-imrar, sakkarni bl-assenzju. Taħanli biż-żrar snieni, u ġagħalni nitmiegħek fit-trab. Ruħi nqatgħet mis-sliem, il-ġid insejtu. Jien għedt: "Marret saħħti; hekk ukoll it-tama tiegħi fil-Mulej!" It-tama f'Alla Il-ħsieb ta' hemmi u inkwieti, assenzju u mrar! Tiftakar ruħi u taħseb, u tinfena ġewwa fija. Dan jien nhewden f'qalbi, biex b'hekk nittama. Il-ħniena tal-Mulej bla tmiem; tjubitu ma tonqos qatt. Jiġġeddu kull filgħodu, kbira l-fedeltà tiegħek. "Sehmi hu l-Mulej," tgħid ruħi, "għalhekk nittama fih." Tajjeb il-Mulej ma' min jistennieh, mar-ruħ li tfittxu. Tajjeb min jistenna fis-skiet, is-salvazzjoni tal-Mulej; tajjeb għall-bniedem li jerfa' l-madmad sa minn żgħożitu, li joqgħod waħdu u sieket, meta jgħabbihulu l-Mulej; li qiegħed ħalqu fit-trab , għandu mnejn jifdal xi tama; li jagħti ħaddejh lil min isawtu, li jimtela biż-żebliħ. Għax ma jarmix għal dejjem, lill-bniedem il-Mulej. Għaliex jekk hu jgħakkes iħenn skont il-kotra ta' tjubitu; għax mhux minn qalbu jgħakkes, jew iweġġa' qalb il-bniedem. Li xi ħadd jisħaq taħt riġlejh l-ilsiera kollha tal-art; li tgħawweġ id-dritt ta' bniedem quddiem wiċċ l-Għoli; li tqarraq bi bniedem fil-kawża tiegħu, dan il-Mulej ma japprovahx. Min qatt tkellem u seħħet kelmtu, kieku Sidi ma ordnahiex? Mhux minn fomm l-Għoli, joħroġ id-deni u l-ġid? Għala l-bniedem ħaj igerger, għall-kastig ta' dnubu? Nersqu lejn Alla Ngħarblu triqatna u nifluhom, u nerġgħu lura għand il-Mulej. Ħa ngħollu qlubna u idejna, lejn Alla fis-smewwiet. Aħna dnibna u rvellajna, u int ma ħfirtilniex. Int tlibbist bl-għadab, u ġrejt warajna. Qtiltna bla ma ħennejt. Instart fi sħaba, biex it-talb ma jaqbiżhiex. Int għamiltna ż-żibel, l-iskart tal-ġnus. Ħalqhom fetħu għalina, l-għedewwa tagħna lkoll. Biża' u ħofra kien hemm għalina, qerda u tkissir. Gliegel ta' dmugħ ċarċru minn għajnejja għat-tifrik ta' bint il-poplu tiegħi. Għajni ddemma' bla ma tehda, ma tridx tistrieħ, qabel ma jixref il-Mulej mis-sema u jara. Għajnejja jweġġgħuli qalbi, minħabba x-xorti ta' bniet belti. Nasbuli bħal għasfur l-għedewwa tiegħi għal xejn. Xeħtuni ħaj ġol-bir, u waddbu l-ħaġar fuqi. L-ilmijiet laħqu 'l fuq minn rasi, u għedt: "Jien spiċċajt." Għajta għall-vendetta Jien sejjaħt ismek, Mulej, minn qiegħ il-bir. Int smajt leħni: "La ssoddx widnejk għall-għajta tiegħi għall-għajnuna." Meta jien sejjaħtlek, int qrobt lejja, u għedtli: "La tibżax." Int ħadt il-kawża tiegħi, u fdejtli 'l ħajti. Int rajt id-deni li ġarrabt, Mulej; għamel ħaqq miegħi. Rajt int il-vendikazzjoni tagħhom, ta' dawk li jmorru kontrija. Int smajt biż-żebliħ tagħhom, u bit-tnassis tagħhom kontrija. Xufftejn dawk li qamu għalija u ħsibijiethom, il-jum kollu mhumiex ħlief kontrija. Arahom, meta joqogħdu jew iqumu, jien l-għanja tagħhom. Agħtihom li ħaqqhom Mulej, skont għemil idejhom. Webbsilhom qalbhom, ixħet is-saħta tiegħek fuqhom. Agħmel għal warajhom fl-għadab tiegħek, eqridhom minn taħt is-sema, O Mulej!"